Stockton and Darlington Railway

**Stockton og Darlington Railway** (S&DR) var et jernbaneselskap som opererte i nordøstlige England fra 1825 til 1863. Det var verdens første offentlige jernbane med damplokomotiver. Den første jernbanelinjen knyttet kullgruvene nær Shildon ved Stockton-on-Tees og Darlington, og ble offisielt åpnet 27. september 1825. Transport av kull for utskipning med skip ble raskt en lukrativ virksomhet, og linjen ble snart utvidet til en ny havn i Middlesbrough. Kullvognene ble trukket av damplokomotiver fra starten, mens passasjevognene ble trukket av hester. Først i 1833 ble det introdusert passasjervogner som ble trukket av damplokomotiver.

Stockton og Darlington Railway var involvert i bygningen av jernbanelinjen East Coast Main Line mellom York og Darlington, men hovedutvidelsen var på havneanleggene Middlesbrough Docks og vestover mot Weardale og øst til Redcar. Jernbaneselskapet fikk svært alvorlige økonomiske problemer i slutten av 1840-årene, og ble nesten overtatt av York, Newcastle og Berwick Railway. Imidlertid ble det oppdaget jernmalm i Cleveland i Yorkshire noe som ga økte inntekter slik at selskapet kunne nedbetale  gjeld. I begynnelsen av 1860-årene tok selskapet over jernbaner som krysset fjellkjeden Penninene for å bli med på West Coast Main Line på Tebay og Clifton, nær Penrith.

Selskapet ble overtatt av North Eastern Railway i 1863, noe som betydde en overføring av 320 km jernbanespor og rundt 160 lokomotiver. Åpningen av Stockton og Darlington Railway ble sett på som et bevis på jernbanens effektivitet og årsdagen ble feiret i 1875, 1925 og 1975. Store deler av den opprinnelige ruten er nå betjent av Tees Valley Line.

## Opprinnelse

Kull fra innlandsgruvene i det sørlige grevskapet Durham ble tidligere fraktet bort på pakkhester og senere på hestevogner etter hvert som veiene ble forbedret. En kanal ble foreslått av George Dixon i 1767 og igjen av John Rennie den eldre i 1815, men begge planene mislyktes. Havnen i Stockton-on-Tees investerte betydelig tidlig på 1800-tallet i å rette ut elven Tees for å forbedre navigasjonen på elven nedstrøms byen, og lette deretter etter måter å øke handelen på for å dekke disse kostnadene.

Noen år senere ble det foreslått en kanal på en rute som gikk utenom Darlington og Yarm, og det ble holdt et møte i Yarm for å motsette seg ruten. Den walisiske ingeniøren George Overton ble konsultert, og han anbefalte å bygge en skinnegang. Overton utførte en kartlegging og planla en rute fra Etherley og Witton Collieries til Shildon, og deretter nord for Darlington for å nå Stockton. Den skotske ingeniøren Robert Stevenson ble sagt å være tilhenger av jernbanen, og kvekeren Edward Pease støttet den på et offentlig møte i Darlington 13. november 1818, og lovet en avkastning på fem prosent på investeringen. Omtrent to tredjedeler av aksjene ble solgt lokalt, og resten ble kjøpt av kvekere nasjonalt. Et privat lovforslag ble presentert for parlamentet i mars 1819, men ettersom ruten gikk gjennom eiendom til jarlen av Eldons og et av fjellene som jarlen av Darlingtons jaktet på rev, ble det motarbeidet og nedstemt med 13 stemmer.

Overton kartla en ny linje som unngikk Darlingtons eiendom, og det ble inngått enighet med Eldon, men en ny søknad ble utsatt tidlig i 1820, ettersom kong George IIIs død hadde gjort det usannsynlig at et lovforslag ville bli vedtatt dette parlamentsåret. Initiativtakerne fremmet et lovforslag 30. september 1820, ettersom ruten hadde blitt endret igjen da det ikke var oppnådd enighet med vicomte  Barrington om at linjen skulle gå over hans land. Jernbanen var uavgjort denne gangen, men lovforslaget klarte nesten ikke å komme i komitéfasen ettersom de nødvendige fire femtedelene av aksjene ikke var solgt. Pease tegnet seg for £7000; fra den tiden hadde han betydelig innflytelse over jernbanen, og den ble kjent som «kvekerlinjen».

Loven «Stockton and Darlington Railway Act 1821» (*1 & 2 Geo. 4. c. xliv*), som fikk kongelig godkjenning 19. april 1821, tillot en jernbane som kunne brukes av alle med passende bygde kjøretøy mot betaling av bompenger, som var stengt om natten, og som grunneiere innenfor 8 km kunne bruke til å bygge forgreninger og lage knutepunkter; det ble ikke nevnt noe om damplokomotiver. Denne nye jernbanen startet byggingen av flere jernbanelinjer, noe som førte til betydelig utvikling innen jernbanekartlegging og kartografi, jern- og stålproduksjon, samt i alle industrier som krever mer effektiv transport.

## Referanser


## Litteratur
* Allen, Cecil J. ([1964] 1974): *The North Eastern Railway*. Ian Allan. ISBN 0-7110-0495-1.
* Kirby, Maurice W. (4. juli 2002): *The Origins of Railway Enterprise: The Stockton and Darlington Railway 1821–1863*. Cambridge University Press. ISBN 978-0-521-89280-3.
* Tomlinson, William Weaver (1915): *The North Eastern Railway: Its rise and development*. Andrew Reid and Company. OCLC 504251788.

## Eksterne lenker
* 
*Den opprinnelige rapport av George Stephenson om forslaget om å bygge jernbanen (PDF), Network Rail
*The History of the Stockton and Darlington Railway (North East History)